कोरोना वायरस के निःशुल्क ईलाज के लिए सभी युवाओं को ₹4000 की मदद? क्या है सच्चाई
PIB Fact Check की तरफ से कहा गया है कि केंद्र सरकार द्वारा ऐसी कोई योजना (प्रधानमंत्री रामबाण सुरक्षा योजना) नहीं चलाई जा रही है।
नई दिल्ली। कोरोना वायरस के उपचार के लिए सरकार प्रधानमंत्री रामबाण सुरक्षा योजना के तहत युवाओं को 4000 रुपए की आर्थिक सहायता दे रही है, इस तरह का दावा सोशल मीडिया पर किया जा रहा है। यह दावा सही है या गलत इसको लेकर अब सरकार की तरफ से जानकारी दी गई है। भारत सरकार के प्रेस सूचना ब्यूरो की फैक्ट चेक इकाई (PIB Fact Check) ने इस दारे को फर्जी बताया है। PIB Fact Check की तरफ से कहा गया है कि केंद्र सरकार द्वारा ऐसी कोई योजना (प्रधानमंत्री रामबाण सुरक्षा योजना) नहीं चलाई जा रही है। PIF Fact Check की तरफ से नागरिकों को कहा गया है कि इस तरह का दावा करने वाली किसी भी फर्जी वेबसाइट पर अपनी निजी जानकारी साझा न करें। सरकार की योजनाओं को लेकर सोशल मीडिया पर कई बार भ्रामक जानकारी दी जाती है और कुछ वेबसाइट लिंक बताए जाते हैं, तथा यूजर से कहा जाता है कि उन लिंक्स के ऊपर अपनी जानकारी साझा करें। लेकिन बाद में लिंक भेजने वाले लोग यूजर्स की निजी जानकारी का गलत इस्तेमाल करते हैं और कई बार यूजर्स के बैंक खातों से पैसे भी निकाल लेते हैं। ऐसे में सरकार ने नागरिकों से आग्रह किया है कि किसी भी फर्जी वेबसाइट पर अपनी निजी जानकारी साझा न करें।